Det er en gammel død spækhugger, der er drevet i land på Nørlev Strand.

Bjarke Hus fra Skov- og Naturstyrelsen har nu set på den strandede hval på Nørlev Strand. Hvalen var en spækhugger, og har ligget død i vandet længe. - Hvalen har været død i mindst en måned, vurderer biolog Bjarke Hus. Spækhuggeren skal obduceres for at finde ud af, hvordan den er død. - Når man kigger på dens tandsæt, så ser den umiddelbart gammel ud, så måske er den død af alderdom, siger Bjarke Hus. Hvalen er noget opløst efter at have ligget og drevet i vandet. Biologen siger endvidere, at hvalen er sjælden her. En del mennesker er allerede stimet til stedet, for at få et blik af spækhuggeren, inden den i morgen vil blive fjernet.